Papersnake/gushiwen huggingface dataset:
【越调】斗鹌鹑　开筵
童童学士（元代）

鹤背乘风，朝真半空。龟枕生寒，游仙梦中。瑞日融和，祥云峙耸。游天阙，
游月宫。歌舞吹弹，前后簇拥。
【紫花儿】昼锦堂筵开玳瑁，玻璃盏满泛流霞，博山炉细袅香风。屏开孔雀，
褥隐芙蓉。桧柏青松，瘦竹寒梅浸古铜。暗香浮动，品竹调弦，走飞觥。
【小桃红】筵前谈笑尽喧哄，一派笙箫动。媚景良辰自情重，拚却醉颜红，
一杯未尽笙歌送。金樽莫侧，玉山低趄，直吃的凉月转梧桐。
【天净沙】碧天边桂魄飞腾，银河外斗柄回东，畅好是更长漏水。梅花三弄，
访危楼十二帘笼。
【调笑令】玉容，露春葱，翠袖殷勤捧玉钟。绛纱笼烛影摇红，艳歌起韵梁
尘动。都吃的开襟堕巾筵宴中，绮罗丛醉眼朦胧。
【尾】金樽饮罢雕鞍控，畅好是受用文章巨公。比北海福无穷，似南山寿长
永。
送吴德基赴安化令
刘永之（明代）

春江望不极，芳草绿江浔。千里长沙道，孤帆去客心。

县城依水国，吏语带蛮音。到日应无事，华亭自鼓琴。
送盖总领上计三首 其二
许及之（宋代）

昔者云夙驾，杨柳方依依。今其望来思，两见秋风吹。

前乎已劳望，后此亦云归。丹笔映螭坳，祥风动紫微。

岂不念归美，正尔畏简书。不见居官乐，惟忧士卒饥。

昔人无遗孔，后来补深痍。炯炯心独苦，所贵知者希。
和袭美腊后送内大德从勖游天台
陆龟蒙（唐代）

应缘南国尽南宗，欲访灵溪路暗通。归思不离双阙下，

去程犹暗四明东。铜瓶净贮桃花雨，金策闲摇麦穗风。

若恋吾君先拜疏，为论台岳未封公。
雷江重过南山寺同何虬仲徐骏公
张穆（明代）

小自成丘壑，川流绿到门。松森知寺古，雨散见山尊。

野渡闻樵语，闲田逐鹿喧。山僧宜懒拙，终岁惜苔痕。
上王吏部
周麟之（宋代）

人物南州望，风流一代英。
夙传天上誉，早梦月中名。
车载三千牍，鹏飞九万程。
向来辞泮水，端合上仙瀛。
接武虞廷邃，含得汉殿清。
渐看丹极近，首冠列星明。
准拟陪三接，周旋位六卿。
鉴分金背重，橐并紫荷轻。
未见恩纶出，那知谤箧盈。
去朝云路杳，归侍彩衣荣。
地借徽之竹，楼吹子晋笙。
赤心何所负，白眼不须惊。
处顾衔恩厚，亲逢较艺精。
妍媸归藻鉴，高下见文衡。
梦绝怀蛟异，词非吐凤成。
赋能窥小小，经漫说铿铿。
误玷春官籍，终惭月旦评。
抢榆几类鷃，出谷仅同莺。
志慕青钱士，名参玉笋生。
别深秋鹤怨，归问海鸥盟。
未作河西尉，聊为江上行。
夜沈滩月钓，晓压陇云耕。
岁暮人初返，天寒雨未晴。
久稽从杖履，且复卧柴荆。
后见含深恧，微吟写至情。
伫听宣室召，凤阁继家声。
都门一百韵用韩文公会合联句诗韵
马祖常（元代）

返躬操耒耜，奉身寡帷幕。田居水舂硙，城宿霜鸣柝。

凝尘尚沈冥，幽赏任飘泊。行歌鲜同欢，起舞真独作。

啸咏气颇雄，攀跻力或弱。樛木植幢荫，丑石掀兽恶。

心耻妇女仁，志薄游侠诺。校书扬雄官，入粟卜式爵。

娱情惬禽弄，失意被蜂蠚。佩履侍殿陛，觚牍宴馆阁。

佣童饲栈驹，贱婢占屋鹊。上书愿封禅，监祠议尝礿。

红璎缀花房，碧刺罥丛薄。春旗天仗浮，秋驾星河涸。

补衮子何能，怀禄我所怍。英名袭莲炬，贵籍谢鱼钥。

造谒每赧然，循默譬沃若。壁蜗涎篆欹，穴蚁战垒却。

组绣红缕连，罨画翠色著。卿云羃邑屋，瑞雪涂郛郭。

群儒修麟经，诸将宣豹略。请剑斩楼兰，传檄喻邛笮。

贾区紫贝粲，酒炉银瓮铄。泼剌鲙翻砧，郭索蟹就缚。

水戏斗鱼龙，山蒐献熊玃。奇服燕姬姹，獠语滇童愕。

东郊买斗鸡，西市卖驯鹤。宛宛绿项凤，濯濯红头雀。

豪僧佛宗开，大巫鬼物托。迎祥有时和，驱厉无旱虐。

漕粟大庾盈，赋桔崇廥错。圈虎割肉喂，鞲鹰搏禽嚼。

荔丹贡瓯闽，橘颗苞沔鄂。能赋皆邹枚，飞翰尽卢骆。

未央曲罘罳，长杨市羽缴。閒棋遇笑仙，杂剧坐忘疟。

佽飞头虎毛，刑官面瓜削。朝仪徵鲁生，庙献宾商恪。

天池漾文波，海岛通潜壑。妇功春蚕溢，穑事秋田穫。

器美镂桐梓，冶良铸钱镈。街樾布虚阴，观阙翔寥廓。

治廷播训敕，清边禁剽掠。穷发炙驼蹄，句丽醢熊脚。

诘奸锄大猾，恤隐发深瘼。灵圃白兽游，禁籞黄鹄落。

时方追古治，事乃继畴昨。巢橧尚羊裘，荜门仍苇箔。

周封表镇望，禹画首河洛。声名惜马缨，音律辨牛铎。

郎署纡银艾，王邸施丹雘。辙浚千车驰，尘坌万马跃。

碣石入渤澥，太行分岭崿。士女工鞶丝，王孙带河橐。

清明日月悬，统正宇宙拓。分行下观风，立听上宣噩。

服官绮纚属，虞衡鞟旁魄。腒■贩泽国，乳湩给沙漠。

木禾神所食，石蜜刀乃斫。天枢夹杓垣，日畿络雄幕。

鼎岂以金铸，山岂以铜凿。戴凭席重重，周舍言谔谔。

锡宴属在镐，咸秩亟祠霍。造邦象邰室，立法简汉约。

吾生类凫鹥，贱迹杂兔貉。囊书烂星芒，匣剑莹霜锷。

雨耕稗频耨，月斸石或搏。寻真养三芝，求方问五药。

传奇存山经，舆地指井络。悠悠秋剪菘，晏晏春食藿。

亲欢戏假面，客至乐吹籥。恃才颇优游，使酒渐谐谑。

山深木敷荣，野迥鹤寂寞。担簦踏槐黄，叠袂联棣萼。

移官居旂常，职领专錞鑮。遮尘帽顶席，随俗屋盖蒻。

俸钱具菹醢，饮馂尝膋臄。孤危众易倾，独立古难卓。

徒跣防毒蛇，空拳困狂㹱。出弊季子裘，入舍居士屩。

海运知化鹍，泥蟠见屈蠖。门高誉荀龙，才逸荐祢鹗。

逍遥投壶歌，慷慨掷骰噱。有兴即骑行，无疑岂龟灼。

俎豆观揖让，宾介谓献酢。风棂李涵冰，日幌樱裛酪。

邻饥马通爨，市醉羊屠醵。耘德钐砺刃，称艺弩引彍。

任情受世疵，肆志探古博。奏赋始中程，谏猎终失度。

不念嫠恤纬，已谓童舞勺。寝兴避弹射，周折准规彟。

襆被丘中琴，扬舲池上酌。桐孙迸空枝，竹稚穿石箨。

南翁日种漆，北地日产柞。蓄厚用不踬，材众工岂格。

甘泉祠犹清，西河居乃索。菁莪采衢谣，湛露兴徒咢。

帝仁载大舆，臣诗埒微爝。史官详纂记，储以掩瓮粕。
和王寅甫御史游南山韵
牟巘（宋代）

平生爱山苦趼足，况此对面美冠玉。也曾杖屦极跻攀，稍度湾冠转虚曲。

径踏青螭脊上行，所历渐高山渐束。红亭白塔出湖外，下瞰诸峰等臣仆。

祖禅晏坐服生狞，法席宏开俨清肃。何人梵呗呼僧定，划然透户如击筑。

浮岚暖翠忽纷披，依依精舍傍修竹。至今犹作咿唔声，饱食颇惭空洞腹。

崎岖竟日亦已劳，应接满前端为目。道人对境了无羡，折脚铛中煨脱粟。

小立为尔起深悟，愿事扫除甘播掬。峥嵘岁月苦难记，三寸稚杉俄立鹄。

山中老宿亦向尽，访旧无人空感触。细评道人似豪家，台殿耽耽枕岩谷。

当时气象雄一方，谁教劫火烧糜竺。十年旧观未全还，金钱奔走倾缁俗。

何山试问何所有，一溪清泠嗽寒绿。入门使我意也消，不省人间有华辱。

殆是高人胜士徒，山灵笑许兹论笃。旷荡幽深两俱胜，胡不重游勇奔鹿。

多病欢娱久去心，良辰美景宁相属。昏昏午窗供坐凉，跳丸西走白日速。

夜来可奈风雨尽，尽力催花亦良酷。痛杀新红三万片，园林惨澹馀老木。

作诗遣愁愁未遣，那知翻作愁根窟。古人真欲焚笔砚，苦语殆可书绅笏。

颇怜阮屐共嵇锻，更笑周妻与何肉。留连一物即是碍，羡君开襟少嚬促。

爱诗乃复宜相似，句语卓荦光透幅。倦还始觉心和平，人生有手莫操牍。
比在阜城寺中韵所得语还里任伯首和之因并录传冀有相广者 其七
王安中（宋代）

小学倚在门，大学升在堂。众星自伏见，两曜常晖光。

伊我思古人，踽踽复凉凉。
针筒
释慧开（宋代）

函盖乾坤气量周，铜晴岁眼一齐取。
岁多利脑尖锋者，到此如何敢出头。
清隐楼
李龏（金朝）

清隐仙书小篆文，挂檐数片是秋云。平郊远见行人小，石路泉流两寺分。
始祖葬洋田沥失其故穴今寝庙落成同众书主感赋
苏应机（明代）

一到洋田怅望频，呆瞻旷野忆先人。乾坤更代英灵渺，风雨摧残垄宅湮。

膏泽遗留宁有既，松楸庇护竟无因。通天多少曾玄罪，祠寝年来赖一新。
菩萨蛮·半烟半雨溪桥畔
黄庭坚（宋代）

半烟半雨溪桥畔，渔翁醉着无人唤。疏懒意何长，春风花草香。
江山如有待，此意陶潜解。问我去何之，君行到自知。
谢清爱五首 其四
欧阳建（魏晋）

春风次第向人旋，笑指文昌问老天。云赋逢杨应有日，穷途哭阮亦多年。

久翻禹浪鱼高奋，暂到秦关马欲前。会看蒙山得仙诀，羡门开口便成仙。
寄题求志堂
陆游（宋代）

古人不轻出，出则尧舜其君民；古人不轻隐，隐则坐使风俗淳。
孰知後世乃不然，唐虞日远如飞烟，异端欲出六籍上，裔夷直居中夏先。
穷居求志达行道，傥不塞责真负天。
士固不可苟富贵，顾亦岂可徒贫贱；如其一念有媿心，宁不终身戴惭面！老夫少年铁铸砚，欲窥圣门终未见。
祝君勿恃来日长，八九十年如掣电。
妙高堂
胤禛（清代）

碧峰顶上结茆庐，可拟巢由物外居。云变白衣眼底事，风翻贝叶案头书。

性天融会无今古，心月圆明彻太虚。睡起北窗时一啸，千山答响自如如。
宫词 其二十五
花蕊夫人徐氏（唐代）

新秋女伴各相逢，罨画船飞别浦中。旋折荷花伴歌舞，夕阳斜照满衣红。
谢薛省判寄惠鹤
魏野（宋代）

早辍仙禽寄逸民，年来亦似厌家贫。
时时东望长鸣处，应忆朱门旧主人。
葛覃
佚名（先秦）

葛之覃兮，施于中谷，维叶萋萋。黄鸟于飞，集于灌木，其鸣喈喈。
葛之覃兮，施于中谷，维叶莫莫。是刈是濩，为絺为綌，服之无斁。
言告师氏，言告言归。薄污我私。薄浣我衣。害浣害否？归宁父母。
挽昭齐表妹三首
周兰秀（明代）

遗诗犹贮旧书帏，林壑缘深梦后非。
檐鸟倦啼花不扫，古丘残月倩魂归。
瑞岩寺三首
陈造（宋代）

已到平生未到山，朝来白水涨田间。
要须乐事成三绝，更倩诗翁露一斑。
秋日过王冈龄山斋次韵赋答 其一
明印（清代）

良辰赴幽期，名园散清步。黄菊未辞秋，霜鸿正横曙。

逍遥玩泉石，参差数药树。主人出卷轴，精力所凝注。

六法韵俱流，五字神或助。把玩愧不如，爱极翻成妒。
桂花
方一夔（宋代）

服食生平屑辟邪，死埋金粟或金沙。忽惊秋骨开成雪，谁遣香魂化作花。

云外孤芳吟舞鹫，月中半影匿妖蟆。先生幽佩乘风去，独向仙堂看织纱。
南园杂咏·含晖亭
陈宓（宋代）

青山照寒溪，朝暮有佳色。
玄晖去千载，俛仰令人忆。
宫词 其三十九
赵佶（宋代）

皇家诜伟固藩垣，濮邸尤为席庆源。八宝霈恩升殿服，朝班荣盛子孙繁。
朱尚书夫人洪氏挽词
戴栩（宋代）

八座方新玉铉家，妆台忽掩五云赊。
徽声不愧古彤管，觉性能空昙钵花。
夜月东冈疏磬度，春风南国去旌斜。
所亲多少酬恩泪，待看重封燎诏麻。
【仙吕】翠裙腰
杨果（元代）

莺穿细柳翻金翅，迁上最高枝。海棠零乱飘阶址，堕胭脂，共谁同唱送春词？
【金盏儿】减容姿，瘦腰肢，绣床尘满慵针指。眉懒画，粉羞施，憔悴死。无尽闲愁将甚比？恰如梅子雨丝丝。
【绿窗愁】有客持书至，还喜却嗟咨。未委归期约几时，先拆破鸳鸯字。原来则是卖弄他风流浪子，夸翰墨，显文词，枉用了身心空费了纸。
【赚尾】总虚脾，无实事，乔问候的言辞怎使？复别了花笺重作念，偏自家少负你相思。唱道再展放重读，读罢也无言暗切齿。沉吟了数次，骂你个负心贼堪恨，把一封寄来书都扯做纸条儿。
哭王仲密四首 其三
强至（宋代）

场屋行迟暮，田庐卧寂寥。壮图藏翰墨，高行落渔樵。

会哭诸朋盛，衔哀一奠遥。系舟江岸绝，愁望定山潮。
送万耕道帅琼管
楼钥（宋代）

黎山千仞摩苍穹，颛颛独在大海中。
自从汉武置两郡，黎人始与南州通。
历历更革不胜计，唐设五筦如容邕。
皇朝声教久渐被，事体全有中华风。
生黎中居不可近，熟黎百洞蟠疆封。
或从徐闻向南望，一粟不见波吞空。
灵神致祷如响答，征帆饱挂轻飞鸿。
晓行不计几多里，彼岸往往夕阳舂。
流求大食更天表，舶交海上俱朝宗。
势须至此少休息，乘风径集番禺东。
不然舶政不可为，两地虽远休戚同。
古今事变无定论，难信捐之与扬雄。
四州隅分各置守，琼台帅阃尤尊崇。
高雅大纛拥方伯，鼓吹振响惊蛟龙。
汉家威名两伏波，卢丁以来几宗工。
卫公精爽尚如生，妙语况有玉局翁。
史君吏事素高了，明若古镜摩青铜。
叱驭行行不作难，平生惟仗信与忠。
布宣王灵万里外，益使向化来蛮賨。
第惟遐方习疎慢，政化要当率以躬。
雾中能见越王石，自然心服令易从。
顽犷未率宜以渐，勿示骇政先含容。
平平之策用定远，下下之考书阳公。
吏民生长固安土，尚当摩抚如童蒙。
属僚宦游岂得已，士多失职悲途穷。
名分卑尊不可紊，更念何处不相逢。
官事既了与无间，可使知气俱冲融。
乡闾惜别情所钟，临岐为倾琥珀浓。
手遮西日念远去，欲留奈何鼓逢逢。
愿君稳度三合溜，早归入侍明光宫。
九月十二日诣王信孺赐第因过书院怀李萧远王尧明题于壁二君皆信孺客相继登第而王独第一故云
赵鼎臣（宋代）

平原门下客三千，桂籍连年得两贤。毕竟文章归第一，王郎后发独争先。
天气作雪戏作
陆游（宋代）

八十又过二，与人风马牛。
深知老当逸，熟谓死方休。
细衲兜罗袜，奇温吉贝裘。
闭门薪炭足，雪夜可无忧。
九月八日雨作
李昭玘（宋代）

荡涤骄阳势已回，遍流和气入根荄。檐间点急侵灯落，枕底声高带雁来。

永夜故留人不寐，轻寒未放菊全开。明年麦价应如土，安用登高把酒杯。
寄题朱元晦武夷精舍十二仁智堂
杨万里（宋代）

学子可怜生，远来参老子。
仁智若为谈，指似秋山水。
持钵 其二
释居简（宋代）

乐岁持盂尚许艰，有求那解破人悭。立残穰草堆头日，撑尽苹人断处湾。

钟鼓敢嫌贫指众，斗筲庸恤老腰顽。归舟只载华亭月，不作华亭误夹山。
仲晦监簿和放翁七十三吟三篇华予初度走笔□
刘克庄（宋代）

诸公衮衮几番新，留得淳熙一老民。
就枕惊回鸡搅睡，委巢飞老燕欺贫。
贪生尚惜桑榆景，排闷全凭曲米春。
赖有平生金石友，年年岁岁记陈人。
绝句三首
余知阁（宋代）

千里旌旗拥六飞，投簪欲上钓鱼饥。
无端忽被闲云引，回耀峰前掩竹扉。
恭奉圣训赋凌虚
曹勋（宋代）

新规杰阁倚苍峦，地拱天成十二栏。
但觉星辰来广漠，不知步武切高寒。
春风先到黄金阙，皓月常临白玉盘。
曾侍威颜香案末，邃瞻旒扆瑞云端。
潼关有感
季振宜（清代）

兴亡非一代，形胜览层楼。渭水千年浊，秦山万里秋。

豺狼互吞噬，盗贼化王侯。邮置无馀马，皇华不肯休。
竹斋
史尧弼（宋代）

樗栎虽不才，亦各言其长。
愧此万丈夫，寐卧无何乡。
空室
王采薇（清代）

蠹壁蛛丝掩绿琴，碧苔红叶拾遗簪。露寒花带啼痕长，月小帘围梦影深。

条脱寸宽辞病臂，秋千伴远系春心。幽梅一树还窥户，似约幽人到绿岑。
寄陈用宾
林景熙（宋代）

水竹翛翛称客居，有时挟筴自观鱼。
为儒老入他州籍，怀古幽探异穴书。
日暮碧云归已晚，岁寒青桂看如初。
文章自古多憎命，狗监无劳诵子虚。
天湖庆云寺
全祖望（清代）

明镜本无台，菩提本无树。天湖本无湖，莫问滥觞处。

放舟羚羊峡，取道大蕉园。遥青四十里，知是白云源。

路曲拟羊肠，林深怖虎穴。因缘古佛慈，膜拜不胫集。

梁郎既舍宅，曹洞遂传衣。一自栖壑来，弓冶盛军持。

山花不识名，各各吐香气。山鸟啼其间，盎然感春意。

从行二三子，捷足善探奇。而我已颓然，扶掖仗阇黎。

努力跻绝顶，端州如弹子。一苇漓江流，渺然沟浍耳。

俯睇七星岩，蒲伏来朝宗。或曰彼沥湖，原与天湖通。

天湖今已平，沥湖渐亦闭。伏见均有时，开塞定一气。

更陟大龙湫，飞瀑满空山。清入人心脾，寒动人鬓鬟。

其馀诸小潭，环拱尚八九。或曰是皆湖，未知果然否。

山僧爱敬客，啜我白云茶。肺腑涤尘氛，齿颊吐香花。

坐久移我情，疑与下界隔。转嫌岚气浓，鹧鸪催归客。

阿谁不学者，妄托轩辕遗。谓是攀髯迹，谬语真无稽。

老夫病愁馀，百事已心死。一榻借诸天，五言授侍史。

未能写清胜，聊以正图经。他日讨文献，讹谬庶有徵。
青玉案 送施韩友归南湖
沈岸登（清代）

仙舟几日临淮浦。打两桨、平江路。最忆南湖来往处。

渡头杨柳，门前乌桕，总是青青树。

藤阴尽好消炎暑。况有深杯斟绿醑。何事留君君不住。

秋风准拟，莼羹菰饭，吾亦全家去。
戏咏闲适
陆游（宋代）

涉世心知百不能，闭门嬾出病相仍。
箪瓢味美如烹鼎，邻曲人淳近结绳。
半颗鸦残墙外杏，一枯鹊袅涧边藤。
萧然扫尽弹冠兴，敢为诗情望武陵
诸公送余出郊心公诗先成赋和
释函可（明代）

平生不作有情别，此日河桥泪欲垂。共是异乡愁独往，非关绕树叹无枝。

因君马上临岐句，添我山中静夜思。衰病况兼寒雪重，春来杖屦未须期。
送余伯扶重游武昌
姚鼐（清代）

好士如好山，不容置几席。好诗如好士，每见辄增益。

皖中山远人士稀，爱咏清辞长面壁。余生才名二十年，江关处处吟飘泊。

萧条秋气远归来，落枫未尽还为客。挟册栖迟不疗贫，青山重过句仍新。

往凭黄鹄山头望，江汉风流今几人。
与雪舟杨子圆十五年不相闻一日辱和猥句更
艾性夫（元代）

羞把长裾事走趋，已将身世混樵渔。
畏途咫尺如千里，老友多年欠一书。
最喜山人题皓隐，莫教帝画到幽居。
欲寻载雪舟边路，来为槃翁赋遂初。
夏日草堂作
齐己（唐代）

沙泉带草堂，纸帐卷空床。静是真消息，吟非俗肺肠。

园林坐清影，梅杏嚼红香。谁住原西寺，钟声送夕阳。
东湖四景为大尹本斋王侯赋四首 其四
杨载（元代）

云气低藏十万家，东湖飞雪又交加。玉禾旧布仙山种，琼树新开帝所花。

别浦移舟闻过雁，高楼凭槛见归鸦。侯门似有相如客，剩赋篇章与世誇。
送袁肇归山阴
郑巢（唐代）

论文意有违，寒雨洒行衣。南渡久谁语，后吟今独归。

河帆因树落，沙鸟背潮飞。若值云门侣，多因宿翠微。
挽竹芗龚侍郎 其一
王义山（宋代）

犹记乌台第一章，当年物论忒雌黄。人心自有公非是，天理岂雌终晦亡。

奸魄虽生名已死，弹文尚湿墨犹香。偷生宁复百年活，地下何颜见竹芗。
和蒙泉秋感
纪昀（清代）

一湾银浦淡云流，长笛萧条赵倚楼。往日情怀全似梦，频年飘泊始知愁。

风寒大泽鱼龙夜，霜卷长天雕鹗秋。惆怅旧来红叶渡，不堪重棹木兰舟。
夙兴待且旦二绝
杨万里（宋代）

村里无铜漏，金鸡管杀更。
百声犹未晓，却等第三声。
喜翁文尧员外病起
黄滔（唐代）

卫玠羊车悬，长卿驷马姿。天嫌太端正，神乃减风仪。

饮冰俾消太，断谷皆清羸。越僧夸艾炷，秦女隔花枝。

自能论苦器，不假求良医。惊杀漳滨鬼，错与刘生随。

昨日已如虎，今朝谒荀池。扬鞭入王门，四面人熙熙。

青桂任霜霰，尺璧无瑕疵。回尘却惆怅，归阙难迟迟。
次韵张汉卿梦庵十八咏 其十三 驻屐
史浩（宋代）

缓步一徙倚，细数新条枚。悠然得真趣，独立迟谁来。
行饭至湖桑堰东小市
陆游（宋代）

饱食无营是处游，偶然来到埭东头。
芒鞋也似双凫快，渔艇真如一叶浮。
樵担行歌冲暝色，酒旗遮路卖新篘。
任朱二老今安在？叹息黄茅拥故丘。
神山避暑晚行田间用陶渊明平畴交远风良苗亦怀新为韵 其七
许有壬（元代）

静念少日事，躁中剧揠苗。欲令千载淳，反之在一朝。

斥鴳不自量，上欲抟扶摇。世态任盲俗，林讥愧清谣。

傲骨日已长，及辰事逍遥。
送贡师泰尚书入闽，发盐粮供北军
张昱（元代）

尚书奉诏趋闽省，天子深为饷运忧。使者频来大明殿，亲军犹驻武安州。

浮烟压地朝添灶，明月笼沙夜唱筹。驿路海棠迎马首，春光难为使君留。
风流子 其二
孙光宪（五代）

楼倚长衢欲暮，瞥见神仙伴侣。微傅粉，拢梳头，隐映画帘开处。

无语，无绪，慢曳罗裙归去。
续游仙诗（六首）
马洪（明代）

玉案珠帘翡翠屏，焚香夜诵蕊珠轻。
月明鸾背飞琼过，少驻花阴带笑听。
寄谢叶翰林见招 其一
程俱（宋代）

风流刺史从英游，况复西湖菡萏秋。授简岂堪陪兔苑，举鞭聊欲醉荆州。
追次文公先生岁莫燕集韵 其二
方孝孺（明代）

贤豪居庙堂，四海为兴起。时乎有不遇，淳风化闾里。

用为江河有，处作乔岳峙。所逢异通塞，内省无欣耻。

纷纷夸毗辈，患失诚足鄙。屈身营所欲，易愠复易喜。

人生贵闻道，外物岂真美。千载箪瓢生，令闻传不巳。
和子由木山引水二首 其二
苏轼（宋代）

千年古木卧无梢，浪捲沙翻去似瓢。几度过秋生藓晕，至今流润应江潮。

泫然疑有蛟龙吐，断处人言霹雳焦。材大古来无适用，不须郁郁慕山苗。
寄成都宇文裘
毕仲游（宋代）

春深相别已秋深，日戴乌巾绕竹林。斫得鱼竿长十丈，无由同钓锦江心。
杂曲歌辞。秋夜曲二首
王建（唐代）

天清漏长霜泊泊，兰绿收荣桂膏涸。高楼云鬟弄婵娟，

古瑟暗断秋风弦。玉关遥隔万里道，金刀不翦双泪泉。

香囊火死香气少，向帷合眼何时晓。城乌作营啼野月，

秦川少妇生离别。

秋灯向壁掩洞房，良人此夜直明光。

天河悠悠漏水长，南楼北斗两相当。
隔浦莲近拍 饮小三吾亭前古梅下
陈维崧（清代）

今朝秾春天气，袨服为佳耳。人在梅根冶，暗香疏影迢递。

盏内红生，杯中绿汎，小吸宜城蚁。消魂死。那人蛾绿，料应玉貌如此。

难凭春驿，折寄一枝千里。横笛谁吹东风起。生怕玉鳞，飞著春水。
绿阴满院
释文珦（宋代）

一年花信过，满院绿阴多。
老子於中住，新莺每到歌。
萧閒遗世虑，清净合天和。
好是孤云性，谁能管得他。
嘉禾百咏 其四 鸳鸯湖
张尧同（宋代）

东西两湖水，相并比鸳鸯。湖里鸳鸯鸟，双双锦翼长。
挽叶寺丞二首
刘克庄（宋代）

何待台倾曲沼平，昨朝户牖上丹青。
寒花自拆侍中圃。劫火犹丹太祝厅。
托绍遗言那忍负，哭怜哀挽不堪听。
空令雪鬓龙钟叟，秉笔来书宰上铭。
洮州四时词 其一
喻光容（清代）

春风寒恋砚水冻，毳幕日高抱清梦。草木涵元不吐芽，修士阶头拥书诵。

辘轳转井汲冰泉，哑咽乌雅绕屋烟。岸柳含晴将绽绿，雪花犹自舞觞前。
如梦令·一带鹤溪环绕
谢应芳（元代）

一带鹤溪环绕。溪上石田多少。春雨驾龙耕，种得玉芝瑶草。堪笑。堪笑。海水几番乾了。
远别离
李锴（清代）

远别离，谁为之，有情不断如游丝。
丝为飘风我为木枝，乃可与丝长东西。
白日不上天，海水不入地。
乃使天地间，人生两无事。
攀龙须，拔龙角，乌号在手争逐逐。
我谓黄帝骑龙仙去惨不乐。
丝不见桥山姬水两无涉，一身终始何尝合。
夜赋二首
赵蕃（宋代）

欲寐已成寤，暂欣还作悲。
三更风雨听，四海友朋思。
拊榻虫频息，挑灯鼠屡窥。
莫呼僮仆觉，翻到自题诗。
哭刘四尚书（勒于碑阴）
权德舆（唐代）

士友惜贤人，天朝丧守臣。才华推独步，声气幸相亲。

理析寰中妙，儒为席上珍。笑言成月旦，风韵挹天真。

丹地膺推择，青油寄抚循。岂言朝象魏，翻是卧漳滨。

命赐龙泉重，追荣密印陈。撤弦惊物故，庀具见家贫。

牢落风悲笛，汍澜涕泣巾。只嗟蒿里月，非复柳营春。

黄绢碑文在，青松隧路新。音容无处所，归作北邙尘。
和际书记见寄
胡仲弓（宋代）

人生随聚散，水面看浮萍。
梦入江湖社，诗传河岳灵。
免毫挥月颖，鹤毳落霜翎。
未洗尘埃脚，何因访柏庭。
和邵学士留题府署东堂有不及花时之叹次韵 其二
韩维（宋代）

君逢烟叶才抽日，我值风葩欲谢辰。称意人生无十九，要须烂醉洛阳春。
和晏相公触事成咏四首
韩维（宋代）

诛茅结园屋，日夕所游造。
雀来啄其茨，蚓出穴其穾。
中虚尚可托，外此非吾保。
山斋诵见寄之作有怀漳河
顾元庆（明代）

忽忆漳河子，居然有道风。
一尊黄叶下，数口绿云中。
鸿鹄心同远，岩丘兴不穷。
新诗开大雅，莫惜寄邮筒。
丙午呈张魏两座师
何吾驺（明代）

士不遇时何寂寂，面垢发垂谁为惜。一朝洒濯出风尘，此物繇来有神识。

谭来古今遇合奇，前者咨嗟后叹息。生本蹭蹬无踪鳞，逢人宁敢辨玉石。

造物俄然风雨合，乍令尘埃生颜色。生平一片国士心，乍入龙门转自深。

时向明堂闻要渺，蔼然玄风飘素襟。摧颓奔走向君前，对君欲语复沉吟。

十载逢君苦不早，人生功名宁草草。豪杰生世宁可期，肯把千金换鲁缟。

欢娱未艾倏长征，千里明河月皎皎。罗浮苍翠郁千层，要与琬章争缛藻。

报君努力崇明德，暂时分手勿复道。
海上赠亚子
张素（宋代）

与子十年别，文章今老苍。所心在宗国，到眼有沧桑。

握槊情犹昨，填词兴更狂。春江歌哭地，谁为问行藏。
送高仲发赴铨
葛绍体（宋代）

多应无旅思，天气正春暄。
柳送行时路，花迎到处村。
捷书新得意，诗句旧曾论。
独坐相思日，东风静扫门。
春日书斋偶成五首
李弥逊（宋代）

桃红半老杏红衰，乱委苍苔况是梅。
不恨狂风取花去，一樽寒食为谁开。
颍上得鲤鱼为脍怀馀姚谢师厚
梅尧臣（宋代）

青蓑潭上老，赪尾网中鱼。买作秋盘脍，还思远客书。

越齑橙熟久，楚饭稻舂初。虽去故乡远，不嫌为馔疏。
临江仙·晓色曨
魏了翁（宋代）

晓色曨?云日澹，绰开坦坦长途。西宁太守问程初。梅梢迎候骑，柳树困平芜。九折邛峡浑可事，不妨叱驭先驱。平平岂是策真无。抚摩迂事业，细密钝功夫。
题桃花扇乐府 其二
汪桐（清代）

大厦难凭一木支，汨罗同恨不同时。白头赞礼多情甚，洒向江天酹酒卮。
卞壶墓
马之纯（宋代）

当时风俗尚清谈，笑道公心瓦石含。
临难此曹皆处女，惟公一石是奇男。
一门忠孝真难得，六代衣冠孰与参。
墓草没头人不见，令人惆怅极无堪。
鹧鸪天
韩玉（宋代）

爱日烘晴旬日间。谩邀朋辈为跻攀。无穷望眼无穷恨，不尽长江不尽山。

星点点，月团团。倒流河汉入杯盘。饱吟风月三千首，寄与吴姬忍泪看。
杂诗 其二
刘攽（宋代）

荆山有奇璞，贵乃和氏俦。连城讵云多，一视以为优。

携挈向都市，光彩倾天球。虽无指瑕累，顾得千金售。

惊诧遽自反，闭匿成千秋。岂忘待时意，欲往仍迟留。

凡目陋至宝，后生异前修。苍蝇矧多变，珉石仍先收。

万一人我欺，永为神物羞。
谒迪上人
李邴（宋代）

数脊招提四面山，羡师终日掩禅关。
凭阑人语风烟上，乞食僧来紫翠间。
万木深藏云泱莽，一溪空锁月弯环。
十年不踏门前路，只遣松风送我还。
颂十玄谈·心印
释印肃（宋代）

勿谓无心云是道，龟毛兔角非坚宝。
顽空作境是谁安，不体十方源浩浩。
宿通济口
王十朋（宋代）

沌水从兹入，中藏寂寞乡。相逢如故旧，为我济归航。
东坡先生挽词 其六
释道潜（宋代）

群惊投老窜炎荒，瘴雨蛮烟岂易当。焘气内全真自葆，铁心无动亦何妨。

海山出处凭谁共，蜑叟追随乐未央。准易著书人不见，微言分付有诸郎。
过锦石有感因赋
梁槚（明代）

怪石嶙峋刺碧空，东流砥柱仗洪功。标霞特立三千仞，带雾高淩四百峰。

鹤去苔生春冉冉，岚晴雨过日溶溶。是谁识取龙头瑞，不与人间肉眼同。
七月七日晒书中庭得吴明卿书报谢
多炡（明代）

扪腹非经笥，中庭曝旧书。
殷生惭半豹，楚使慰双鱼。
季曲存加饭，绸缪问卜居。
欲知旋袖地，近得比园庐。
晚晴
郑思肖（宋代）

落照开空霁，明霞映水鲜。乾文悬造化，土脉润山川。

白满重圆月，青还不翳天。定钟声更彻，通昔喜无眠。
题瀛台木变石六韵
弘历（清代）

香扆前墀峙，棱棱胜国留。莫稽来所自，难悟是何由。

风雨长林来，荆凡大海陬。精华有独得，气味本相投。

宁介荣枯意，还辞斤斧修。春明如续录，文献此堪求。
秋夜有怀
吴稼竳（明代）

孤灯掩虚室，独枕抚空床。
客寐何缘假，秋宵一倍长。
离怀江水急，薄命柳条黄。
西月横天落，乌啼满树霜。
和宋师出示所送李大著诗
项安世（宋代）

病中三复舍人篇，可但才工与调妍。
心在雩坛沂水上，思通归鸟岫云边。
自将铁石为傅授，不与风骚较袭沿。
听者座中谁最喜，丹邱道士舞如颠。
支离四首 其二
宋湘（清代）

爱菊嫌篱破，编篱护菊来。前年新种树，一半老成材。

何处海潮汐，有车雷往回。闭门甘寂寞，怀古一登台。
绩和李参政湖上杂咏
魏了翁（宋代）

虚灵一寸心，攻者十七八。
炯然无常存，精粗皆著察。
卫丘騋牝蕃，鲁囿牛羊茁。
偈颂六十七首
释原妙（宋代）

八十日中，千说万喻。
说也说到无说时，闻也闻到无闻处。
既是无说又无闻，功成果满凭何举。
吹龙笛，击鼍鼓。
皓齿歌，细腰舞。
桃花乱落如红雨。
杂诗 其十三
唐庚（宋代）

小市江分破，连𥱼水捲翻。到今佛迹在，千古鹤峰尊。

浮峤来何处，丰湖入数村。登临有何好，秋至数消魂。
孝扬成父约须晴见过二首 其二
赵蕃（宋代）

雨来喜逭车田苦，晴至欣成穫稻忙。协趣终焉在农舍，倦游不拟老官仓。
赠月君
徐夤（唐代）

出水莲花比性灵，三生尘梦一时醒。神传尊胜陀罗咒，

佛授金刚般若经。懿德好书添女诫，素容堪画上银屏。

鸣梭轧轧纤纤手，窗户流光织女星。
六月请俸张簿摄邑止支其半因却还之
虞俦（宋代）

閒居须薄俸，未足保妻孥。州县真徒尔，儿曹敢料吾。

挥金怜橐在，储粟笑瓶无。敝褐犹堪典，新凉要一壶。
蒙宠惠朋樽深佩眷意聊奉一噱
李之仪（宋代）

万国衣冠拱醉容，钧天梦断失云龙。多情尚寄当时约，宛似阇黎饭后钟。
咏柳
王十朋（宋代）

东君于此最钟情，妆点村村入画屏。
向我无言眉自展，与人非故眼犹青。
萦萦别恨丝千尺，断送春光絮一亭。
叶底黄鹂音更好，隔溪烟雨醉时听。
题客省
白玉蟾（宋代）

炼就红铅不计斤，五湖四海十余春。
今朝杖屦庐山下，雨笠烟蓑一个身。
观音诗
释契适（宋代）

寂照慈威化不同，闻声清净得殊功。
指光远射神龙烛，眉彩修弯帝释弓。
宝器晓凝兰穗露，珠衣秋响桂枝风。
信知万里從人欲，何患周游鬼国中。
南堂纳凉二首 其一
陆游（宋代）

环坐列胡床，儿曹共此凉。风生桐叶坠，露下稻花香。

老幸返初服，穷宜归故乡。已无缨可濯，清啸对沧浪。
职方张子畏募兵还诗问予病奉答兼识鄙感
王世贞（明代）

使者初停拥传驱，病夫长罢府中趋。天高羽檄归何晚，露渺金中渴未苏。

南国战骄齐击技，东方饥让汉侏儒。孤吟更爱题诗访，强起犹惊策杖扶。
闻邠老下第作诗迎之
张耒（宋代）

淡墨高张动禁城，风驰电落走寰瀛。
从来万卷贮便腹，可得千人无一名。
且向江边伴逐客，会须天上冠群英。
遥思匹马千山里，孤店村深听晚莺。
宛陵道中
杨万里（宋代）

溪缭双衣带，桥森百足虫。
伞声松径雨，巢影柳塘风。
犬误随行客，牛偏识牧童。
追程非要缓，路滑试匆匆。
送吕寸丞希彦邠州签判
梅尧臣（宋代）

自有仲宣乐，从军仍近亲。
关河历周郑，风雪过咸秦。
原上方驱马，鞍傍忽起鹑。
世家传钓玉，重问渭川滨。
送刘秀才归桑水宁觐
齐己（唐代）

归和初喜戢戈矛，乍捧乡书感去留。雁序分飞离汉口，

鴒原骞翥在鳌头。家邻紫塞仍千里，路过黄河更几州。

应到高堂问安后，却携文入帝京游。
送张漕还停舟樊港访退谷
薛季宣（宋代）

送客过樊溪，停桡退谷口。不见元次山，静立踌躇久。

巉岩两石元，犹疑入户牖。杯湖正宜泛，堙塞仅盈肘。

粪壤瘗杯樽，勿复堪赌酒。扁舟泛然者，长歌挈敝笱。

浩无风尘意，将恐是聱叟。自知干进客，对面弗敢扣。

从之人甚远，惭颜为之厚。武昌非昔人，望绝不得友。

它时赋归欤，湖谷定吾受。此心介如石，自誓向樊母。
偈倾一百六十九首
释智朋（宋代）

雪册中，夜半子。
眼见星，丑恶露。
四十九年分疏不去，儿孙千古遭涂污，
腊八年年是一度。
不雨
王令（宋代）

去岁秋霖若决川，今春不雨旱良田。
道边老幼饥将死，云外蛟龙懒自眠。
赤日有威空射地，清江无际漫连天。
谁将民瘼牋双阙，四海皇恩不漏泉。
题紫团山三十六景 南极园
王寀（宋代）

清徵有逸仙，畴昔下南极。紫气远成图，照此太白域。

芝田手所耘，地灵亦知啬。云根一十八，斸握安可得。

惟馀乱峰间，乔林竦寒色。
鹧鸪天（昌甫同明叔饮赵崇公家）
韩淲（宋代）

莫道庞公不入州。为谁歌酒也迟留。襟期别乘真难事，领略同游岂易谋。

他扰扰，自悠悠。香浮莱莉笑花头。一帘云影催诗雨，唤起佳人无限愁。
题池州邮亭
王奕（元代）

驿堠珠连辏北燕，西风落日几枝蝉。
唐仪汉令碑上下，楚馆秦邮世后先。
新柳不知迎送事，短藜聊信去来缘。
如今亭长皆民尹，那复圯桥更授编。
三用韵奉酬
杨公远（宋代）

龙蛇满纸势如飞，净几明窗得句时。
一阵好风吹过我，吟余束手笠降旗。
宫词 其六十三
赵佶（宋代）

叠山环水胜蓬宫，景物芳妍竞不同。佩玉锵金无限好，雅歌姝舞兴何穷。
南阳小将张彦硖口镇税人场射虎歌
白居易（唐代）

海内昔年狎太平，横目穰穰何峥嵘。天生天杀岂天怒，

忍使朝朝喂猛虎。关东驿路多丘荒，行人最忌税人场。

张彦雄特制残暴，见之叱起如叱羊。鸣弦霹雳越幽阻，

往往依林犹旅拒。草际旋看委锦茵，腰间不更抽白羽。

老饕已毙众雏恐，童稚揶揄皆自勇。忠良效顺势亦然，

一剑猜狂敢轻动。有文有武方为国，不是英雄伏不得。

试征张彦作将军，几个将军愿策勋。
蝶恋花
黄裳（宋代）

谁悟月中真火冷。能引尘缘，遂出轮回境。争奈多情都未醒。九回肠断花间影。

万古兴亡闲事定。物是人非，杳杳无音信。问月可知谁可问。不如且醉尊前景。
题东湖涵虚阁
晏殊（宋代）

水有支流树有孙，重重门巷挂朱轩。
三君雅望标人杰，千里澄波隔世喧。
西对户庭徐孺宅，北传钟梵给孤园。
欲知嗣续无穷胜，两两荣归汉使轓。
月代
许月卿（宋代）

月代太阳，太阳代月。
君逸臣劳，职分无越。
穆穆皇皇，明明在烈。
职于四方，罔不秉哲。
火明水清，坎离斯设。
日月有明，容职靡阙。
无非教也。教亦不屑。
金取其清，分明之精。
东有启明，西有长庚。
金清月白，助天日明。
日明相续，万物咸睹。
匪今斯今，不瞽万古。
大寒雨
刘崧（元代）

阴雨先晨作大寒，东归道路恐难乾。故园梅树花开未，犹拟春前十日看。
六言绝句四首 其四
林占梅（清代）

无数含沙射影，追随牛鬼蛇神。莫道凭空说怪，红尘吾见其人。
句
司马槱（宋代）

身既事十主，女亦妃九龙。
旧悬道中二首
赵蕃（宋代）

绿树依平岸，平波映绿芜。
中分虽有路，四极却成湖。
艇子时三两，渔村定有无。
谁其为题作，东野觅诗图。
何太守招游青原病辞不赴有作
尹台（明代）

一宿青原五岁华，珠林遥望邈川霞。山中寒桂应千尺，石上古藤今几花。

拟向空门遗世想，还将净业寄禅家。熊轓枉沐招邀使，惭对秋云滞短槎。
送赵君十绝
汪莘（宋代）

有客胸藏太息书，萧萧白发不堪梳。
君王若问江东士，莫只相怜诵子虚。
因雨遣兴
陈宗远（宋代）

细雨冥冥风顿凄，微沾沙路不成泥。
珠排檐网凝丝重，琼积荷盘压柄低。
青草岸头三月暮，黄梅叶外一山迷。
小塘水满鱼过堑，随浪流沟入古溪。
题阳关送别图
郑嘉（明代）

漠漠杨柳花，青青杨柳树。
带花折长条，将送行人去。
灞陵勿淹折，明日发沙洲。
沙洲连塞路，望望使人愁。
愿推双车轮，推过寿昌县。
寿昌何蔚蔚，边城如眼见。
别曲歌且停，春醪香更清。
一杯歌一曲，曲尽两含情。
含情岂无语，别离心更苦。
懊恨别离多，欢娱能几许。
万水复千山，人去几时还。
谁言功名好，侬道不如闲。
偶集芜园次韵二首 其一
张拙（唐代）

为爱君家石上苔，抱琴时过两三回。秋花恋蝶风前舞，野鹤栖云竹外来。
效齐梁体
韩淲（宋代）

徘徊碧山崦，想像碧山人。落日寒未昏，飞鸿过之频。

自视悖俗寒，忍与众小邻。一朝入圣门，毕世遗清尘。

只今崖边松，可以经千春。
寄中条道者
贯休（唐代）

柏梯杉影里，头白药山孙。今古管不得，是非争肯论。

虎须悬瀑滴，禅衲带苔痕。常恨龙钟也，无因接话言。
池州清溪
杜牧（唐代）

弄溪终日到黄昏，照数秋来白发根。

何物赖君千遍洗，笔头尘土渐无痕。
与李孔言上舍谈星命
仇远（元代）

辟雍人物已无多，奈此江湖落拓何。
鹤表只宜归井邑，雁程不必度关河。
诗书志气存司马，言语功名付祝鮀。
炙輠谈天非我事，雨灯聊和醉时歌。
送陇西秀才入京
释重顯（宋代）

国器难藏孰可知，携来书剑莫迟迟。
明年桂籍登文阵，夺取龙头更是谁。
南征凯旋次楚王韵
秦金（明代）

勋名何敢望旃常，忧国心劳鬓欲苍。马厌风尘还蹀躞，鸟惊霄汉几回翔。

甲兵胸次元惭范，韬略军中每效穰。珍重贤王勤慰奖，百篇珠玉照遐方。
十月十五夜对月
陆游（宋代）

离海月盈丈，寒光万里明。
众星歛欲尽，一镜独徐行。
重露滴松鬣，高风吹鹤声。
老来殊畏冷，不尽倚阑情。
点绛唇·金谷年年
林逋（宋代）

金谷年年，乱生春色谁为主？余花落处，满地和烟雨。
又是离歌，一阕长亭暮。王孙去，萋萋无数，南北东西路。
酴醾
谢尧仁（宋代）

下腾赤蛟身，上抽碧龙头。千枝蟠一盖，一盖簪万毬。

花要带月看，香要和露收。一点落衣袂，经月气未休。

一点入酿瓮，经岁味尚留。
送人
寇准（宋代）

客亭残照里，歌阕独南行。
芳草无断色，离人多别情。
远途方不极，长笛更飞声。
莫动乡关念，徒令白发生。
李谟笛
张祜（唐代）

平时东幸洛阳城，天乐宫中夜彻明。

无奈李谟偷曲谱，酒楼吹笛是新声。
湖庄杂诗
曹彦约（宋代）

雨后人家菜麦香，旋涡流水乱横塘。
青春未有阑珊意，付与游人处此忙。
九日宴集懋社十首 其一
瞿士雅（清代）

九日樽前有所思，今宵尽醉莫推辞。

不寒不暖堪游处，无雨无风见景时。

漫把文章矜后代，负他黄菊满东篱。

丈夫到处且为乐，劝酒论心夜不疲。
题东筦梁文焕柏庭卷
林瀚（明代）

为爱庭前柏，苍云日日横。影分淇竹翠，香讶泽兰清。

不改冰霜操，堪怡丘壑情。东园桃与李，回首几枯荣。
火后寄诠老
木待问（宋代）

搀枪堕九霄，列缺乱阡陌。西城若黔庐，东墟已堆甓。

幽栖仅容膝，隐市意自适。天公不我相，同此编户厄。

平生一丘壑，未信天地窄。终焉感穷途，万虑集中夕。

载观宇宙内，在在等公宅。鄙夫六尺躯，俯仰叹逼仄。

炙手事当路，快意已烂额。野子今兀然，乘除付陈迹。

此身亦何有，而复身外惑。相逢肯分山，试面九年壁。
次邹邦范见寄韵
吴琏（明代）

俯仰随时笑不堪，乞闲高卧水村南。古今之道揆无二，天地与人参作三。

几卷诗书闲自味，一肩风月倩谁担。交游知己如公少，清暇频过共细谈。
金陵道中遇雨寄功父光国
萨都剌（元代）

夹道长松风聒聒，满沟乱石水泠泠。断云衔雨溪南去，失却长山一半青。
苍梧十景次汪宪副韵 其七 吕亭仙迹
张吉（明代）

我从百粤来，苍梧访陈迹。岂复剥琢声，空馀旧枰石。

唐运垂三百，高风此仙客。冉冉埃壒中，何由一相识。
辛亥正旦呈牛典簿王编修
林弼（明代）

客中两度逢正旦，江上相看感岁华。仙杖遥瞻丹凤阙，官船进泊白鸥沙。

雪消星石添春水，日射香炉散晓霞。却忆故园兄弟乐，屠苏酒对小梅花。
遣兴示子贤
欧阳澈（宋代）

安贫万事秖随缘，羞涩囊空乏一钱。浊酒难赊应有恨，焦琴屡典已无弦。

饭盂抄雪唯求饱，茗盌翻涛喜自煎。锦里先生有诗卷，破愁时诵两三篇。
李懋之壶中斋请赋诗
曾协（宋代）

山川吞尽一壶中，未见先生芥蒂胸。
要识广输藏粟粒，且将谈笑举针锋。
橘中载酒初无碍，花裹行车足有容。
可但大千归眼界，风尘从此现重重。
谒金门
陈东甫（宋代）

西风竹。风入翠烟□矗。红小阑干知几曲。声声敲碧玉。

窗下凤干银烛。断梦已惊难续。曾伴去年庭下菊。夜阑听雨宿。
华亭百咏·三姑庙
许尚（宋代）

神居阴物护，臬阈捍洪波。
莫虑蛟龙怒，年来畏叱诃。
浙上重阳
司空图（唐代）

登高唯北望，菊助可□明。离恨初逢节，贫居只喜晴。

好文时可见，学稼老无成。莫叹关山阻，何当不阻兵。
江南行
李康成（唐代）

杨柳青青莺欲啼，风光摇荡绿蘋齐，金阴城头日色低。

日色低，情难极，水中凫鹥双比翼。
水调歌头·晚嶂倚斜日
王质（宋代）

晚嶂倚斜日，秋树战悲风。一泓绀紫澄碧，中有睡蛟龙。散作清溪明玉，激上以流水，两电乱寒空。抛却红尘袂，飞入妙光宫。

佛国大，天溥博，地含洪。空岩乱壑递响，珠影动金容。万古碧潭空界，一点青霄明月，涝漉总无功。云散殿突兀，风动铎丁东。
简赵世卿
苏泂（宋代）

舍弟归承折简来，知君琴剑返天台。
人生百岁都能几，两度经过见一回。
清夜辞十首
白玉蟾（宋代）

月明兮星稀，烟漠漠兮风悲。
空阶兮竹影，悄无人兮萤飞。
秋晚杂兴
陆游（宋代）

石帆山下醉清秋，常伴渔翁弄小舟。
箬笠照溪吾自喜，貂蝉谁管出兜鍪？
次韵和孙世则以诗送别
韦骧（宋代）

解印踰旬君已知，新诗相寄重相违。由来从宦无期定，不得同时受代归。

揽辔益嗟贤谊远，异乡况是故人稀。宜春台外空回首，独整区区倦翼飞。
送张吉老赴浙宪
欧阳修（宋代）

吴越东南富百城，路人应羡绣衣荣。
昔时结客曾游处，今见焚香夹道迎。
治世用刑期止杀，仁心听狱务求生。
时丰讼息多余暇，无惜新篇屡寄声。
夔州病中
王周（宋代）

隐几经旬疾未痊，孤灯孤驿若为眠。

郡楼昨夜西风急，一一更筹到枕前。
市中虎
徐渭（明代）

隆庆皇，贺太平。年辛未，二月望，猛虎入城。从何方，粗蹄大爪泥上没，行人谁信虎脚迹。

藏何所，日何食，祸不测。幸得郭爷燕客王家山，铜鼓震地火照天，老畜避火下山去。

明真观，咬道士。千秋巷，拗狄吉。横布裙，嚇出矢。挑过高墙，搅街市。

朴行人，堕溷厕。千秋巷里少年三十辈，白捧铁叉攒虎背。

攒得虎皮碎复碎，与谁睡。少年扛虎送官府，四下官府赏米七八斗，就教少年剥松下虎。

死魂魄，上山去。头和皮，送官府。宰肉归家，饲妻与母。

古人言，市有虎。信之者，足愚鲁。今若此，云如何。金波罗，城中做窠。

凡百事，尽有似他。难信一边说话。
登仙奕山
卢侗（宋代）

畏对青山老一秋，逢春又向碧岩游。凭空为问蓬莱客，何物能消万古愁。
西湖歌寄方思道
皇甫涍（明代）

西湖窈窕三十里，柳丝含烟拂湖水。
青山荡漾春风来，苏公堤边花正开。
玉缸春酒映江碧，几醉江花柳花白。
城头日出照高楼，银筝翠管喧行舟。
吴姝如花卷绡幕，山水倒入金屏流。
朝来复脱千金骏，还有床头紫绮裘。
人生行乐莫顾惜，落日松风吹古丘。
我忆京华旧游地，鱼浦东看动愁思。
醉里空歌镜湖月，梦中尚识孤山寺。
信安使君还旧溪，应对花卮惜解携。
白沙翠竹无人问，湖上孤吟闻马嘶。
忆少年
佚名（宋代）

日将旦、阴曀潜消。天宇扇祥飚。边陲静谧，夜熄鸣刁。文教普旁边。兴太学、多士舒翘。奉宗祧。新庙榜宸毫。配侑享於郊。慈宁万寿，四海仰东朝。男女正，中壶至桃夭。
年屡稔，漕舟衔尾夥，高廪接楹饶。庙堂自有、擎天一柱，功比汉庭萧。多少群工同德，俊乂旁招。吉祥诸福集，燮理四时调。三年郊见，六变奏咸韶。望云霄。降福与唐尧。
鹊踏枝 其六
王鹏运（清代）

几见花飞能上树，难系流光，枉费垂杨缕。筝雁斜飞排锦柱，只伊不解将春去。

漫许心情黏地絮，容易飘飏，那不惊风雨。倚遍阑干谁与语，思量有恨无人处。
溪村 其二
朱继芳（宋代）

雨洗山光绿净，波涵天影清空。草际自浮鹅鸭，柳阴分坐儿童。
酬令狐相公春日寻花见寄六韵
白居易（唐代）

病卧帝王州，花时不得游。老应随日至，春肯为人留。

粉坏杏将谢，火繁桃尚稠。白飘僧院地，红落酒家楼。

空里雪相似，晚来风不休。吟君怅望句，如到曲江头。
劝陆三饮酒
戴叔伦（唐代）

寒郊好天气，劝酒莫辞频。扰扰钟陵市，无穷不醉人。
出真阳峡十首
杨万里（宋代）

峡中出了又逢滩，破浪牵船分外难。
只是峡山临欲别，此滩留我再看山。
关参议刘仲洪就京制置辟入蜀二首
曾丰（宋代）

蜀屈严公子，先声到处惊。
幕中添老杜，关外得长城。
渭上屯田便，山西买马平。
愿言宾与主，无立小功名。
呈泐潭草堂清禅师偈三首 其二
本明道人（宋代）

不识烦恼是菩提，净华生淤泥。人来问我若何为，吃粥吃饭了洗钵盂。
雪中有感
胡仲弓（宋代）

闾阎愁叹不堪闻，风雪如何是作嗔。
白玉楼台银步障，只宜富贵不宜贫。
携碧香酒赏红白桃因观江涨
陈杰（宋代）

江光万顷碧香酒，春事一年红白桃。
不饮其如胸磊磈，欲簪还愧鬓萧骚。
言之浅矣乾坤大，逝者如斯昼夜滔。
多谢江亭好风日，颇哀老子得游遨。
颂古一百则 其二十二
释正觉（宋代）

挫来机，总权柄。事有必行之威，国有不犯之令。宾尚奉而主骄，君忌谏而臣佞。

底意岩头问德山，一抬一搦看心行。
赠吾廷介致仕归开化诗四首 其二
湛若水（明代）

我或抱荆璞，人或誇燕石。非不诬此石，向人难历历。

历历恐伤明，明者当自识。
送莹上人游衡岳
释德洪（宋代）

紫盖峰头楼阁生，朱灵洞口水云晴。盘空路作惊蛇去，落日人云冻蚁行。

重郭老师今健否，藏年珍木但闻名。定应自扫岩边石，时发披云啸月声。
句
宋庠（宋代）

露夕梨津饱，霜天蟹甲肥。
怀成父
赵蕃（宋代）

竹里人家茅舍烟，竹篱崩缺涧鸣泉。
几声啼鸟隔林唤，两树桃花相对然。
古路经行斜更直，好山迎我后仍前。
暂谋坐睡还成觉，春草池塘思惠连。
过子陵钓台
张尚絅（清代）

空台寂寞对斜阳，谁会山高与水长。在昔不知天子贵，而今但觉世人忙。

无名江树层层绿，带笑山花细细香。千古高风留胜迹，估樯犹自避寒芒。
岳阳对柳
修睦（五代）

谁此种秋色，令人看莫穷。正垂云梦雨，不奈洞庭风。

昔出长安道，独游隋苑东。当时今日思，须信苦相同。
奠谒王荆公坟三首 其一
郭祥正（宋代）

再拜孤坟奠浊醪，春风斜日漫蓬蒿。扶持自出轲雄上，光焰宁论万丈高。
游宣州琴溪同武平一作
邢巨（唐代）

灵溪非人迹，仙意素所秉。鳞岭森翠微，澄潭照秋景。
好事近·湓口放船归
陆游（宋代）

湓口放船归，薄暮散花洲宿。两岸白苹红蓼，映一蓑新绿。
有沽酒处便为家，菱芡四时足。明日又乘风去，任江南江北。
忘已
释文珦（宋代）

身荣如美疢，身退是良方。
云月皆成趣，悲欢不入肠。
闲门清昼永，宴坐绿阴凉。
昔者惟忘物，今焉已亦忘。
徐凫岩
释鉴（宋代）

萧然上方境，人稀知地僻。
徙闻古仙人，石上有遗迹。
榴皮题壁
王真人（宋代）

惟知自己贫无谄，不羡他人富有馀。
白酒会能延羽客，清名赢得著仙书。
泰安至张夏马上口占
曹鉴伦（清代）

风物当春竞斗芳，客途聊此破愁肠。山曾识面青常好，鸟不知愁啼自长。

流水无声穿细涧，落英有意出危墙。懒开白眼红尘里，却爱桃花似故乡。
双佩斋
王友亮（清代）

韦以治狷急，弦以厉迟迂。救偏虽异策，命意非殊途。

我欲双佩之，客见皆胡卢。揖客前致词，刚柔量时需。

含瓦既惊戆，模棱仍笑懦。老聃语自佳，子产论非诬。

断事拟镆铘，待物侔醍醐。欲求水火济，讵惜熊鱼俱。

缅维昔贤轨，揭之斋坐隅。庶几能寡过，尝此勖区区。
清歌堪善乐石鸣韶
白莹（明代）

香霭崆峒紫气迎，铿锵雅乐叶歌赓。何来洞石千层秀，特奏钧天第一声。

涧水自谐箫管韵，高冈时有凤凰鸣。
绮罗香 燕京市上得佛手柑，贻棠村公并缀此词
徐釚（清代）

抹丽馀香，霜柑未破，月冷苑墙宫树。刚挂银鱼，转忆蕉林深处。

妒橙黄、纤手初擎，羞橘绿、樱桃微注。最堪怜、瓯越才来，北方佳果还如许。

故园莼菜渐老，青李来禽又过，应添愁绪。酷爱清芬，閒写断肠新句。

江路远、红友无凭，倩乌丝、苔笺裹去。笑连枝，合掌和南，散花深夜雨。
酒徒
徐渭（明代）

御史别淳于，金钗堕长夜。
五斗不湿唇，双鬟抱垆泻。
笑杀斗升肠，耳热索秆蔗。
寄晁元中十首
黄庭坚（宋代）

沙拥大江水，泥封函谷关。
古来世上雄，宰木风雨寒。
鲁儒守一经，亦有涧谷盘。
何事穷愁极，江南庾子山。
金灯花
葛立方（宋代）

小圃金灯满意芳，苞舒绛彩照煌煌。
珠玑小滴今朝雨，缟紵难禁昨夜霜。
拂秉麟须蛾欲避，枝衔螭口蜡犹香。
列钱都是银缸影，莫遣狂风出土囊。
严州道间得顺风俗云七里泷篙师云风便才七里无风乃七十里尔
赵蕃（宋代）

桐江多奔湍，牵挽厌劳止。旧云七里泷，实乃七十里。

篙师为予言，风便辄易尔。回思前日惊，留滞固可喜。

溪神果何心，怜我倦行李。有风西南来，不徐亦不驶。

布帆保无恙，为赐何其侈。眼中峰峦过，天外鸥鸟起。

画图欠传貌，诗语费驱使。生平登临心，于此得自已。

勿叹囊橐空，收将遗妻子。
海棠
晏殊（宋代）

濯锦江头树，移根药砌中。
只应春有意，偏与半妆红。
送济川知汉州二首
司马光（宋代）

金马从容乐，问君何所之。
客心飘若梗，亲发皜如丝。
旧学已孤陋，素交仍别离。
执经时有问，使我复从谁。
题荷衣沼
释绍昙（宋代）

绿荷亲制蔽穷身，池面香风噀古今。
百万军藏藉丝孔，岂知绵密度金针。
和明远喜雨作
邓肃（宋代）

绛狗鸣空朱虎攫，神焦鬼烂不堪虐。
自嗟笔力无韩豪，不敢谗风干鼎镬。
闻说祥符物外臣，能将念力苏罢民。
挽出洞天肩未息，飞云驱雨已生春。
曹侯德我诗如洗，无乃采葑遗下体。
当知此雨非人功，政赖曹溪浩无底。
君看连天六日阴，檐声夜和蓬窗吟。
羲和知师今日去，自行天上约秋霖。
白云书舍图为掾史褚德刚赋
刘崧（元代）

褚君本是河南褚，家在卧龙山下住。一从辟椽入中书，长忆龙山读书处。

山中白云相卷舒，褚君卧云方读书。清池有鱼林有笋，甘旨升堂时起居。

在家不知事亲乐，游宦还应念城郭。山头日望白云飞，鸿雁离离向空落。

丘郎自是同乡人，念子远游情最亲。为拈彩笔写幽思，物色正与秦山邻。

问君何年辞别墅，萝月松烟淡如许。山犹拥石护遗书，云已从龙作甘雨。

人生重是君亲恩，田园荒芜安足论。由来荣养须食禄，孝子忠臣同一门。
浪淘沙 咏万年冰
徐釚（清代）

玉柱一重重。不响净琮。水晶殿阙晓朦胧。钩取莹莹方寸铁，何处蛟宫。

香雪满帘风。寒压芙蓉。绿云轻刻小金虫。移向妆台偎翠袖，巧夺天工。
送潘三入京
周瑀（唐代）

故人嗟此别，相送出烟坰.柳色分官路，荷香入水亭。

离歌未尽曲，酌酒共忘形。把手河桥上，孤山日暮青。
登法云寺
赵汝燧（宋代）

云林拥深寂，山寺倚崔嵬。童子请先坐，师僧恐便回。

庭黄霜到橘，阶绿雨滋苔。挂树猿相玩，呼之却不来。
闰七月五日雨中记所见
赵蕃（宋代）

雨来山为昏，雨罢山如洗。
秋风欻已高，长空澹如水。
其谁知此乐，胜处属幽子。
登临无所诣，谿楼成徙倚。
沙鸥意气逸，冲烟栖复起。
是身困覉束，沿戏直愧尔。
平生耽佳句，此癖殆至死。
得酒忽诗成，颓然自醒醉。
咏徐氏竹溪之景八首 其二 竹间楼
许有壬（元代）

高居已是脱卑凡，况在萧森冷翠间。欲识此君清绝处，尽遮尘俗不遮山。
霜露吟
苏泂（宋代）

短褐新冬逼，中流一棹孤。
旅程沙泊雁，行色树穿驴。
霜露悲愁骨，功名畏老夫。
平生知范蠡，尝胆会吞吴。
闱中第三场有鹤集鸣明远楼当事索言纪瑞
郭之奇（明代）

天中明远楼，楼上鹤鸣秋。何日遵鸿渚，先时引鹿呦。

在阴縻爵见，闻野向皋浮。云路从朝翼，嵩河特近游。
游仙
释文珦（宋代）

青峰万仞高，云路多盘纡。
松柏冬不凋，悬溜成石肤。
上有逍遥天，元心与道俱。
长揖谢尘凡，放情常晏如。
唯服玉石脂，千年貌不枯。
命我登仙坛。坛名号玄都。
天风起西极，日月生东隅。
神仙递升降，鸾鹤相号呼。
拍肩友洪崖，挥手招麻姑。
流目极昭旷，使我隘九区。
山中有至乐，功名焉足图。
定风波 赠牧仲歌儿阿陆
陈维崧（清代）

蝴蝶成团榆荚飞。轻狂恰称五铢衣。若问年华刚几许。

数数。晚铢十二正愁时。

莫道梁园非故土。且住。得人怜处不须归。问控郎君堂后马。

偷跨。陆郎从古爱斑骓。
梅挥使冰玉轩
倪谦（明代）

一轩潇洒绝纷华，四壁图书趣自嘉。清气逼人冰欲泮，垩光满自玉无瑕。

何殊天上神仙宅，不比人间富贵家。独坐长吟诗思好，篆烟閒爇度窗纱。
梅雨
俞德邻（宋代）

宇宙冥冥四月时，小斋吟眺苦低垂。江城地僻莓苔老，山径云低草木滋。

密雾蒙蒙笼翠幄，轻烟冉冉散青丝。楚宫幽佩劳魂梦，西望巫阳祇自悲。
扇子诗
李石（宋代）

薰蒸香积厨，精凿午斋饭。
饭后且放参，林下香一瓣。
十月初七日山中感兴
舒岳祥（宋代）

日暮空归里，时艰未到家。
稼收迁野鼠，柿熟乱慈鸦。
冬暖生芦笋，人閒对菊花。
亡书何处补，无用自咨嗟。
恨春
朱淑真（宋代）

樱桃初荐杏梅酸，槐嫩风高麦秀寒。
惆怅东君太情薄，挽留时暂也应难。
禁籞见牡丹仍蒙恩赐
赵抃（宋代）

校文春殿籥天关，内籞千葩放牡丹。风捲异香来幕帟，日披浓牡出栏干。

芳菲喜向禁中见，憔悴忆曾江外看。剪赐从臣君意重，数枝和露入金盘。
望乡台
范成大（宋代）

千山已尽一峰孤，立马行人莫疾驱。
从此蜀川平似掌，更无高处望东吴。
类试所戏集杜句跋杜诗呈监试谢昌国察院
杨万里（宋代）

有客有客字子美，日籴太仓五升米。
锦官城西生事微，尽醉江头夜不归。
青山落日江湖白，嗜酒酣歌拓金戟。
语不惊人死不休，万草千花动凝碧。
穉子敲针作钓钩，老夫乘兴欲东流。
巡檐索共梅花笑，还如何逊在杨州。
老去诗篇浑漫与，蛱蝶飞来黄鹂语。
往时文采动人主，来如雷霆收震怒。
一夜水高数尺强，濯足洞庭望八荒。
阊阖晴开映荡荡，安得仙人九节杖。
君不见西汉杜陵老，脱身事幽讨，
下笔如有神？汝与山东李白好，
儒术於我何有哉？愿吹野水添金杯，
焉知饿死填沟岳。如何不饮令心哀，
名垂万古知何用，万牛回首丘山重。
杂咏下 千岩万壑
洪适（宋代）

屏开山弄巧，岩秀壑争流。漫作剡中梦，难寻雪夜舟。
此景
陈襄（宋代）

晚崿残霞断，晴空宿霭收。
绿鞠天夫远，明月水同流。
落叶填秋望，孤碪答旅愁。
提壶伴诗笔，独醉庚公楼。
挽吕东莱二首
陈良佑（宋代）

家学相传久，天资自得高。
读书如夙习，授业更忘劳。
史笔追迁左，诗编继郑毛。
渊源有如此，沾丐及吾曹。
卜算子（李季允＿·同总漕载酒□湖相即席再和）
魏了翁（宋代）

能得几时留，王事催人去。翠荡涵空酒满船，苦要留人住。

身世两悠悠，飘泊知何许。但得心亲志合时，都是相逢处。
妾命薄
吴琏（明代）

妾命薄，妾命薄，寒夜孤帏泪偷落。舞台歌榭郎马嘶，郎船江上何时归。
开平新宫五十韵
郝经（元代）

日月旋天盖，星辰合斗枢。光腾掌内铁，气绕泽中蒲。

金帛羞重赐，弓刀奋一呼。真人翔灞上，天马出余吾。

尺箠初开辟，群雄竞走趋。无劳为更举，乘胜即长驱。

蹴踏千年雪，骁腾万里驹。长城冲忽断，弱水饮先枯。

肃杀威灵盛，驱除运会俱。华夷尘澒洞，天地血模糊。

地尽诸蕃外，兵穷两海隅。九州皆瓦砾，万国一榛芜。

谁与重休息？徒为妄骇吁。治平须化日，杀伐岂良图。

圣子曾当璧，神孙会握符。铁山深蕴玉，瀚海特生珠。

历数终当在，讴歌信不诬。欲成仁义俗，先定帝王都。

畿甸临中国，河山拥奥区。燕云雄地势，辽碣壮天衢。

峻岭蟠沙碛，重门限扼狐。侵淫冠带近，参错土风殊。

翠拥和龙柳，黄飞盛乐榆。岐山鸣鸑鷟，冀野牧騊駼。

风入松杉劲，霜涵水草腴。穹庐罢迁徙，区脱省勤劬。

阶土遵尧典，卑宫协禹谟。既能避风雨，何用饰金朱。

栋宇雄新造，城隍屹力扶。建瓴增壮观，定鼎见规模。

五让登皇极，群生赐大酺。还闻却走马，即见弛威弧。

简策询前代，弓旌聘老儒。恢弘回一气，徼幸绝多途。

雷雨施庞泽，乾坤洗旧污。直为提赤子，遂使出洪炉。

远檄收疲薾，穷边罢转输。江壖遗鄂岳，石窟弃巴渝。

刀槊存残骨，膏粱换毒痡。却令逢有道，免使叫无辜。

契阔还同室，鳏茕得字孤。八荒皆寿域，六合极欢娱。

白叟休垂泣，苍生获再苏。只知期用夏，更拟论平吴。

旭日冰天透，仁君雪国无。终能到周汉，亦足致唐虞。

遇主得知己，逢时合舍躯。弭兵通信誓，奉诏敢踟蹰。

顿觉心田豁，还将肝纸刳。行行重回首，瑞气满闉阇。
题吴鸿业百蝶图
吴甫三（清代）

百花香里认前身，浅绛深青最可人。寄语元婴休独擅，吾家道子惯传神。
送九江郡判郑廷韶 其一
徐溥（明代）

云暖天衢雨浥尘，清风双旆远行人。旧从桂籍知名久，今向枫行拜命新。

天入九江连郡治，星罗万室拥编民。庐山五老多形胜，公暇何妨览眺频。
满江红·水满方塘
王千秋（宋代）

水满方塘，三日雨、晓来方足。阑干外、锦?初脱，新篁森玉。沃叶未乾鸠妇去，馀花时坠蜂儿逐。认去年、乳燕又双双，飞华屋。红豆恨，归谁促。青鸾梦，惊难续。想多情犹记，碧笺新曲。白发欺人虽已老，短襟搵黛存馀馥。且如今、一笑总休论，杯行速。
宿南岭驿二首
杨万里（宋代）

茅花似雪复如茸，一望平原浅草中。
尽日向人挥玉尘，知将何事语春风？
呈王荆公
郏亶（宋代）

十里松阴蒋子山，暮烟收尽梵宫宽。
夜深更向紫微宿，坐久始宫凡骨寒。
一派石泉流沆瀣，数庭霜竹颤琅玕。
大鹏泛有捕风便，还许鹪鹩附羽翰。
友人依首尾对格赋一律余亦效颦次韵
黄淮（明代）

十年冀北淹尘迹，万里瓯东忆故乡。春树笼云音信远，圜扉扃月梦魂长。

旧时亲友多应少，负郭湖田半已荒。自愧驾骀犹伏枥，不如鸿雁得随阳。
登乾陵作
殷奎（明代）

观阙倾颓石兽残，凉风侧帽话长安。函香不觉天能雨，移檄空怜土未乾。

月过三原秋淡淡，云来九嵏夜漫漫。谁能唤起裴宫监，为说当初创业难。
重过东野故居
陈必复（宋代）

郭外有村名孟堡，旧传君此卜幽栖。
草荒东野千年宅，水绕南山一曲溪。
人物不生诗渺渺，秋风无语恨凄凄。
可怜如许衣冠士，不为留祠向竹西。
病居婺女
彭汝砺（宋代）

荡漾扁舟冒晓征，此身何日得安停。穷途敢恨身无托，多病惟安药有灵。

气谊腹心双古剑，江湖踪迹一浮萍。尘埃易使羁容黑，仁义难邀俗眼青。

乡安浪凭歌笑解，微辞不是楚骚经。
岁暮得表叔吴景仙书因寄
严羽（宋代）

游吴还适越，慷慨莫徒然。烽火关河隔，兵戈宇宙连。

书来山雪外，人在海云边。借问辽东鹤，归来定几年。
二月十日喜雨呈李纯教授去非尉曹
赵蕃（宋代）

沧浪一夜起鸣雷，雨阵因之续续来。
所病农家成久旱，未论花事有新开。
书生狂妄常忧国，圣代飘零岂弃才。
儒馆尉曹俱国士，好为诗赋咏康哉。
谢惠五月菊
黎道华（宋代）

道人移菊到山家，细袅薰风带露华。
便有渊明篱下趣，谁人看眼看荷花。
示留宰
陈傅良（宋代）

县楼即日气横空，施及观潮亦奏功。
曾上石岗看蚁穴，当图一饱到三农。
武胜关
王曰赓（清代）

鸟道迂回武胜关，篮舆欹仄马蹒跚。行来略似褒斜路，半面悬崖半面山。
过商山
戎昱（唐代）

雨暗商山过客稀，路傍孤店闭柴扉。

卸鞍良久茅檐下，待得巴人樵采归。
奉和郎中游仙山四瀑泉兼寄李吏部包秘监赵婺州齐处州
戴公怀（唐代）

今日永嘉守，复追山水游。因寻莽苍野，遂得轩辕丘。

访古事难究，览新情屡周。溪垂绿筱暗，岩度白云幽。

过石奇不尽，出林香更浮。凭高拥虎节，搏险窥龙湫。

淙潈泻三四，奔腾千万秋。寒惊殷雷动，暑骇繁霜流。

沫溅群鸟外，光摇数峰头。丛崖散滴沥，近谷藏飕飗.

况此特形胜，自馀非等俦。灵光掩五岳，仙气均十洲。

书以谢群彦，永将叙徽猷。当思共攀陟，东南看斗牛。
韩东山远访於西岑寄
释文珦（宋代）

东东魏国之云仍，一清不减玉壶冰。
生平闭户养真素，隐节久为人所称。
远来访我青莲嶂，道骨仙风极閒旷。
正是秋风落叶时，坐石分题语尤壮。
奈何暂合还又分，匆匆不得尽殷勤。
如今相忆难相见，日日长歌日莫云。
献之大著得予喜赋以诗来谢次韵奉酬
喻良能（宋代）

夺袍吟处笔，垫角雨馀巾。
黄绢才无敌，青藜杖有神。
将乘醒典马，肯受庾公尘。
老我知何幸，穷涂获卜邻。
寄王侍御（一作奉御）
张籍（唐代）

爱君紫阁峰前好，新作书堂药灶成。

见欲移居相近住，有田多与种黄精。
纸阁午睡二首 其一
陆游（宋代）

纸阁砖炉火一杴，断香欲出碍蒲帘。放翁不管人间事，睡味无穷似蜜甜。
骤雨
孔武仲（宋代）

骤雨随风入汉关，倾都欢喜破愁颜。
电光犹恐龙潜伏，闪烁余辉绕壁间。
代卖薪女赠诸妓
白居易（唐代）

乱蓬为鬓布为巾，晓蹋寒山自负薪。

一种钱唐江畔女，著红骑马是何人。
斋居书事
陆游（宋代）

慵养金丹换鬓须，微霜正要称清癯。
平生风露充蝉腹，到处云山寄鹤躯。
道室焚香勤守白，虚窗点易静研朱。
自知世事难谐偶，不待幽人夜见呼。
仲春十八日宿上天竺 其二
袁宏道（明代）

若以色见我，是人行邪道。饶他紫金身，只是泥与草。

朝来白照面，三十二种好。终日忙波波，忘却自家宝。
秋夜将晓出篱门迎凉有感
陆游（宋代）

三万里河东入海，五千仞岳上摩天。
遗民泪尽胡尘里，南望王师又一年。
十月二日邀邻几饮裴二如晦来遂留至夕
刘敞（宋代）

晚下渠石阁，方辔得倾盖。天寒畏干人，卮酒自相对。

裴侯非宿约，来预心赏会。吾季方家居，四坐客解带。

献酬杂嘲谑，欢笑以为快。幸无俗中士，形迹一不怪。

蟋蟀鸣高堂，岁月聿已迈。于今鲜吏责，无所忧其外。

但当勤来顾，数醉此庭内。良无德与汝，聊足纾慷慨。